ΓΡΑΠΤΗ ΕΡΩΤΗΣΗ P-0980/98

υποβολή: Anna Karamanou (PSE) προς την Επιτροπή

(18 Μαρτίου 1998)

Θέμα: Προστασία της υγείας των παιδιών από επικίνδυνα παιχνίδια

Σύμφωνα με έρευνα που πραγματοποίησε η Greenpeace, ένα μεγάλο μέρος παιχνιδιών που απευθύνονται σε παιδιά μικρών ηλικιών στην Ευρωπαϊκή Ένωση είναι κατασκευασμένα από PVC, από το οποίο μπορούν να διαφύγουν και να περάσουν στον ευαίσθητο οργανισμό των παιδιών τοξικές φθαλικές ενώσεις και βαρέα μέταλλα (μόλυβδος, κάδμιο, κλπ.). Οι συνέπειες μακροχρόνια είναι σωρευτικές και προκαλούν ανωμαλίες, ακόμη και στο αναπαραγωγικό σύστημα. Συγκεντρώσεις καδμίου ανιχνεύτηκαν στην επιφάνεια παιχνιδιών, λόγω αλλοίωσης του PVC, 460 φορές πάνω από τα όρια που ισχύουν στις ΗΠΑ:

Τί μέτρα σκοπεύει να λάβει η Επιτροπή για να προστατεύσει την υγεία των μικρών παιδιών από τις επικίνδυνες τοξικές ουσίες των παιχνιδιών και πότε θα καθορίσει όρια για τα βαρέα μέταλλα που χρησιμοποιούνται πρόσθετα στο PVC;

Απάντηση του κ.Bangemann εξ ονόματος της Επιτροπής

(23 Απριλίου 1998)

Τα λεπτομερή όρια μέγιστης ημερήσιας βιοδιαθεσιμότητας ορισμένων ουσιών, στις οποίες συμπεριλαμβάνεται ο μόλυβδος και το κάδμιο, καθορίζονται στην οδηγία 88/378/ΕΟΚ του Συμβουλίου για την προσέγγιση των νομοθεσιών των κρατών μελών σχετικά με την ασφάλεια των παιχνιδιών(1).

Πιο συγκεκριμένα, αυτά τα όρια (ανά ημέρα), όπως ορίζονται στο Παράρτημα ΙΙ, σημείο ΙΙ.3.2, είναι 0,6 μg (micrograms) για το κάδμιο και 0,7 μg (micrograms) για το μόλυβδο.

Επίσης, τα παιχνίδια "πρέπει να είναι σύμφωνα σε κάθε περίπτωση με τη σχετική νομοθεσία που αφορά ορισμένες κατηγορίες προϊόντων ή την απαγόρευση, τον περιορισμό χρήσης ή την επισήμανση ορισμένων επικίνδυνων ουσιών ή παρασκευασμάτων" (Παράρτημα ΙΙ, σημείο ΙΙ.3.1.). Σύμφωνα με την οδηγία, τα κράτη μέλη οφείλουν να λάβουν όλα τα αναγκαία μέτρα για να εξασφαλίσουν ότι τα παιχνίδια μπορούν να διατεθούν στην αγορά μόνον εφόσον πληρούν τις ουσιαστικές απαιτήσεις που ορίζει το Παράρτημα ΙΙ, και για να μπορούν να αποσείρουν από την αγορά, να απαγορεύουν ή να περιορίζουν τη διάθεση παιχνιδιών στην αγορά που μπορούν να θέσουν σε κίνδυνο την ασφάλεια της υγείας των καταναλωτών ή τρίτων μερών. Τα κράτη μέλη οφείλουν να ενημερώνουν την Επιτροπή αμέσως για τη λήψη των μέτρων αυτών.

Σχετικά με τις φθαλικές ενώσεις που αναφέρει στην ερώτηση του, παρακαλείται να ανατρέξει το Αξιότιμο Μέλος του Ευρωπαϊκού Κοινοβουλίου, στις απαντήσεις που έχει ήδη δώσει η Επτροπή στις ερωτήσεις Η-114/97 του κ. Spenser την ώρα των ερωτήσεων κατά την περίοδο συνόδου του Ευρωπαϊκού Κοινοβουλίου το Μάρτιο του 1997(2), Η-423/97 του κ. Pimenta την ώρα των ερωτήσεων κατά την περίοδο συνόδου του Ευρωπαϊκού Κοινοβουλίου τον Ιούνιο του 1997(3), στις γραπτές ερωτήσεις 2474/97 και 2475/97 της κας Breyer(4) και Η-921/97 του κ. Fitzsimons την ώρα των ερωτήσεων κατά την περίοδο συνόδου του Ευρωπαϊκού Κοινοβουλίου το Δεκέμβριο του 1997(5).

Επιπλέον, η επιστημονική επιτροπή για την τοξικότητα, την οικοτοξικότητα και το περιβάλλον εξετάζει το θέμα των φθαλικών αλάτων και η Επιτροπή εκτιμά προς το παρόν την πρώτη γνώμη της εν λόγω επιτροπής, προκειμένου να προβεί ενδεχομένως σε βραχυπρόθεσμη, μεσοπρόθεσμη ή μακροπρόθεσμη δράση επί του θέματος.

(1) EE L 187, 16.07.1988.

(2) Συζητήσεις του του Ευρωπαϊκού Κοινοβουλίου (Μάρτιο του 1997).

(3) Συζητήσεις του του Ευρωπαϊκού Κοινοβουλίου (Ιούνιο του 1997).

(4) EE C 158, 25.5.1998.

(5) Συζητήσεις του του Ευρωπαϊκού Κοινοβουλίου (Δεκέμβριο του 1997).